Helsingin Sanomat on saanut haltuunsa ”lelusalakuljettaja” Rami Adhamin ja tämän avustajan arabiankielisia Whatsapp- sekä ääniviestejä. HS:n uutisen mukaan viestit paljastavat, että Adhamin viime tammikuinen ”loukkaantuminen” Syyrian pommituksissa oli mediatemppu.

Adhamin syyrialainen avustaja luovutti viestit lehdelle, koska koki Adhamin käyttäneen häntä hyväksi. Kaksikko puhuu viesteissä kehittämänsä tarinan juonesta ja suunnittelee toteutusta sekä medianäkyvyyttä. Adham muun muassa suunnittelee, että kun hänen johtamansa Suomi-Syyria-yhteisö kertoo tarinan loukkaantumisesta, hän vaikenee sosiaalisessa mediassa uskottavuuden tuomiseksi.

– Ja noin vain Suomi rakentaa minulle patsaan Helsinkiin, ja kaikki itkevät, Adham miettii median reaktioita.

Adham saa Helsingin Sanomien mukaan kritiikkiä myös syyrialaiselta orpolasten tukiprojektilta, jonka kanssa hän on tehnyt yhteistyötä. Projektin johtajan mukaan heille ei ole tullut Adhamilta tukirahaa niin paljon kuin Suomi-Syyria-järjestö on kertonut lähettävänsä. Tämän vuoksi yhteistyö Adhamin kanssa on päättynyt.

Adham kiistää väitteet HS:lle.